CELEX: 62021TN0731
Language: el
Date: 2021-11-16 00:00:00
Title: Υπόθεση T-731/21: Προσφυγή της 16ης Νοεμβρίου 2021 — Společnost pro eHealth databáze κατά Επιτροπής

24.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/43
            
         
      Προσφυγή της 16ης Νοεμβρίου 2021 — Společnost pro eHealth databáze κατά Επιτροπής
      (Υπόθεση T-731/21)
      (2022/C 37/57)
      Γλώσσα διαδικασίας: η τσεχική
      
         Διάδικοι
      
      
         Προσφεύγουσα: Společnost pro eHealth databáze, a.s. (Πράγα, Τσεχική Δημοκρατία) (εκπρόσωπος: P. Konečný, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση C(2021) 6597 της Επιτροπής της 2ας Σεπτεμβρίου 2021,
               
            
                  —
               
               
                  να καταδικάσει την καθής στα δικαστικά έξοδά της καθώς και στα δικαστικά έξοδα στα οποία υποβλήθηκε η προσφεύγουσα στο πλαίσιο της παρούσας διαδικασίας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται παραβίαση της αρχής της μη αναδρομικότητας και εσφαλμένη εφαρμογή αυστηρότερων προϋποθέσεων σχετικών με τη συμμετοχή στο έργο.
                  
                              —
                           
                           
                              Η προσφεύγουσα υποστηρίζει ότι η καθής δεν μπορεί να παραπέμπει σε υποχρεώσεις απορρέουσες από μη δεσμευτικό κείμενο, δεδομένου ότι τα συμβαλλόμενα μέρη δεν γνώριζαν την ύπαρξη του εγγράφου αυτού και ουδέποτε είχαν συμφωνήσει στην κατάρτισή του.
                           
                        
                              —
                           
                           
                              Εν συνεχεία, η προσφεύγουσα υποστηρίζει ότι η παραπομπή στις απορρέουσες από το ως άνω μη δεσμευτικό κείμενο υποχρεώσεις έγινε από την καθής κατά παράβαση της οικείας σύμβασης για τη χορήγηση επιδότησης.
                           
                        
                              —
                           
                           
                              Ταυτοχρόνως, η προσφεύγουσα υποστηρίζει ότι η καθής παραβίασε την αρχή της μη αναδρομικότητας, καθώς παρέπεμψε στην εφαρμογή αυστηρότερων τυπικών απαιτήσεων απορρεουσών από έγγραφο συνταχθέν κατόπιν της υπογραφής της σύμβασης για τη χορήγηση επιδότησης.
                           
                        
            
                  2.
               
               
                  Με τον δεύτερο λόγο προβάλλεται παραβίαση της αρχής της νομιμότητας μιας νομικής πράξης λόγω μη συνεκτίμησης των προσκομισθέντων αποδεικτικών στοιχείων.
                  
                              —
                           
                           
                              Η προσφεύγουσα υποστηρίζει ότι η καθής δεν συνεκτίμησε, στην τελική έκθεση επί του διενεργηθέντος οικονομικού ελέγχου, τα αποδεικτικά στοιχεία που προσκόμισε η προσφεύγουσα, μολονότι όφειλε να το πράξει, πράγμα που είχε ως συνέπεια την παραβίαση της αρχής της νομιμότητας μιας νομικής πράξης.
                           
                        
                              —
                           
                           
                              Επιπλέον, η προσφεύγουσα υποστηρίζει ότι τα προσκομισθέντα αποδεικτικά στοιχεία υποβλήθηκαν κατόπιν αίτησης του οικονομικού ελεγκτή.
                           
                        
            
                  3.
               
               
                  Με τον τρίτο λόγο προβάλλεται παραβίαση της αρχής της νομιμότητας μιας νομικής πράξης, συνιστάμενη στη διάπραξη υπολογιστικού σφάλματος.
                  
                              —
                           
                           
                              Η προσφεύγουσα υποστηρίζει ότι η καθής διέπραξε σφάλμα κατά τον καθορισμό του ποσού βάσει του οποίου υπολογίστηκε το ποσό που πρέπει να επιστρέψει η προσφεύγουσα στην καθής.
                           
                        
                              —
                           
                           
                              Η προσφεύγουσα ισχυρίζεται συναφώς ότι, σε περίπτωση που επιστρέψει το ποσό που υπολόγισε η καθής, θα επιστρέψει ποσό που ουδέποτε τέθηκε στη διάθεσή της, και ως εκ τούτου, η καθής θα εισπράξει σημαντικά υψηλότερο ποσό.
                           
                        
            
                  4.
               
               
                  Με τον τέταρτο λόγο προβάλλεται παραβίαση της αρχής της αναλογικότητας.
                  
                              —
                           
                           
                              Η προσφεύγουσα υποστηρίζει ότι έπρεπε να της έχει αναγνωριστεί το δικαίωμα να της επιστραφούν οι δαπάνες προσωπικού, τουλάχιστον στο ύψος των μέσων αποδοχών των υπαλλήλων που απασχολήθηκαν κατά τα έτη 2008–2011 σε εταιρίες Η/Υ στη Τσεχική Δημοκρατία. Κατά την προσφεύγουσα, η παράλειψη αναγνώρισης δικαιώματος επιστροφής των ως άνω εξόδων συνιστά άδικη και δυσανάλογη πράξη της καθής.